**Faust** (suom. *"nyrkki"*) on vuonna 1969 perustettu saksalainen krautrock-yhtye. Yhtyeen tyyli on aina ollut hyvin kokeellista ja jäsenet vaihtuneet usein, mutta kaikissa kokoonpanoissa on ollut 1-3 alkuperäisjäsentä. Faust hajosi vuonna 1975, mutta perustettiin uudelleen 1990.

Historia
--------

### Yhtyeen perustaminen

Vuonna 1969 Uwe Nettelbeck, joka oli saksalaisen Polydor -levy-yhtiön A&R-mies, sai tehtäväkseen kasata sen hetkisiin Saksan rockmusiikkikuvioihin linkkiytyvän yhtyeen. Hän löysi Wümmen kylästä kaksi bändiä nimeltään Nukleus ja Campylognatus Citelli ja päätti yhdistää nämä yhdeksi yhtyeeksi. Nettelbeckin tavoitteena oli tehdä yhtyeensä kanssa sellaista musiikkia, jota ei siihen mennessä oltaisi kuultu anglosaksisessa rockmusiikissa. Tätä tavoitetta alleviivaa ensimmäisellä levyllä kuultavat pätkät Beatlesin *All You Need Is Love*sta ja Rolling Stonesin *Satisfaction*ista. Yhtyeen ensimmäisessä kokoonpanossa olivat mukana Werner "Zappi" Diermaier (s. 1949), Jean-Hervé Péron (s.1949), Hans Joachim Irmler (s.1950), Arnulf Meifert, Rudolf Sosna (1946-1996) ja Gunther Wüsthoff. Pian Nettelbeck rakennutti Wümessa sijaitsevaan kouluun studion, jossa yhtye pääsi tekemään kokeilujaan.

### 1970-luku: Faust, Faust So Far, the Faust Tapes ja Faust IV

Tuloksena vuonna 1971 julkaistiin pelkkää bändin nimeä kantava esikoislevy, joka hyvin kokeellisena todellakin poikkesi siihen mennessä julkaistusta rock-musiikista. Yhtymäkohtia toki on löydettävissä samana vuonna julkaistujen saksalaisten Can ja Amon Düül II -yhtyeiden albumeihin. *Faust*-pitkäsoitolla on vain kolme kappaletta, yksi niistä täyttää levyn B-puoliskon. Nettelbeckin suunnittelema kansi on poikkeuksellinen: siinä on nyrkki läpinäkyvässä muovikannessa ja itse vinyyli on myös kirkkaanvärinen. Levy möi huonosti, mutta sai kriitikoilta hyvää palautetta erityisesti Briteissä.

Meifert erotettiin pian levyn ilmestymisen jälkeen. Syynä Peronin mukaan oli se, ettei hän sopinut niin luonteensa kuin musikillisten taitojensakaan puolesta yhtyeeseen. Levy-yhtiöltä tuli painostusta tehdä kaupallisempaa materiaalia. Vuonna 1972 ilmestynyt *Faust So Far* sisälsi ehkä hieman konventionaalisempaa musiikkia verrattuna ensi levyyn, mutta jälleen sama toistui: kriitikot tykkäsivät mutta yleisö ei ostanut. Tämäkin levy oli pakattu poikkeuksellisesti: kansi oli levyn nimeä lukuunottamatta täysin musta, mutta sisältä löytyi mustapohjaisen tekstiliitteen ja mustaetikettisen levyn lisäksi jokaiselle kappaleelle tehdyt erilliset maalaukset. 

Vuonna 1972 Faust työskenteli myös Anthony Mooren Slapp Happy-orkesterin kanssa. Tuloksena syntyi *Sort Of*-niminen yhtyeen ensi levy. Faust nauhoitti yhtyeen kanssa myös toisen levyn, mutta se julkaistiin vasta vuonna 1980.

Kyllästyneenä Polydorin painostukseen Nettelbeck päätti hankkia yhtyeelle uuden sopimuksen brittiläisen Virgin Recordsin kanssa. Nettelbeck antoi Virginille bändin tekemiä nauhoituksia, joista yhtiö kasasi levyn, joka julkaistiin vuonna 1973 nimellä *The Faust Tapes*. Sitä myytiin singlelevyn hinnalla, joten se möi 100 000 kappaletta. On väitetty, että 90% ostaneista inhosi levyä.

Seuraavaksi Faust teki minimalistista musiikkia sisältäneen yhteistyölevyn amerikkalaisen avantgarde-artistin Tony Conradin kanssa. Nettelbeck lähetti Conradille Faustin ensimmäisen levyn, josta tämä innostui niin paljon, että halusi tavata heidät. Conrad lensi Hampuriin, josta Nettelbeck vei hänet Wümmen koululle levyntekoon Faustin kanssa. Conrad oli ollut mukana performanssiprojektissa nimeltään The Dream Syndicate , niinpä tämän Virginin alamerkin Carolinen vuonna 1973 julkaiseman levyn nimeksi tuli *Outside the Dream Syndicate*. Faust ja Conrad esittivät 50-minuuttisen live-version koko A-puolen kattavasta *From the Side Of a Man and Womankind*-kappaleesta vuonna 1995. Tämä esitys julkaistiin kasettina nimellä *Outside the Dream Syndicate Alive* vuonna 2001. Faust ja Conrad esiintyivät viimeisen kerran yhdessä Berlin Atonal festivaalilla vuonna 2015, noin vuosi ennen Conradin kuolemaa.

Vielä saman vuoden heinäkuussa Faust aloitti ensimmäisen varsinaisen Virgin-levytyssopimuksen albumin teon Manor-studiolla. Materiaalia ei kuitenkaan syntynyt tarpeeksi, niinpä tätäkin *Faust IV*-levyä jouduttiin täydentämään aiemmilla Wümmessa nauhotetuilla kappaleilla. Ilmeisesti ainakin yhdeksi bändin tunnetuimmaksi kappaleeksi tullut "Krautrock" oli äänitetty jo ennen Manorin sessiota. Levy sisältää myös kaksi muuta bändin kulmakiviksi muodostunutta kappaletta: *The Sad Skinhead* ja *Jennifer*. Jotkut aiempien levyjen fanit olivat sitä mieltä, että bändi möi itsensä tehdessään tällaisia normaalia laulurakenteita noudattelevia kappaleita. Siitäkin huolimatta tämäkään levy ei ollut myyntimenestys.

Koska Faust IVn myyntiluvut eivät kuitenkaan olleet täysin pohjalukemissa, Virgin antoi heille mahdollisuuden tehdä uutta levyä. Faust buukkasi Münchenistä disco-artisti Giorgio Morodersin Musicland studion. Yhtyeen jäsenet majoittuivat studion yläpuolella olevaan luxusluokan hotelliin, the Arabella High Rise Buildingiin. Bureau B-sivuston mukaan 10 päivän nauhoitusten jälkeen selvisi, että Virginin johtaja Richard Branson ei aio maksaa studio- eikä hotellilaskua, jonka vuoksi Peron, Irmler ja Sosna pidätettiin. He pääsivät vapaaksi vasta, kun Sosnan ja Irmlerin äidit maksoivat laskun! Tästä Faust V:ksi-nimetystä levystä on tullut myyttinen albumi. Väitetään, että Virgin olisi julkaissut promokasettiversion siitä 70-luvulla. Missään tällaista kasettia ei kuitenkaan ole tällä hetkellä myynnissä. Kaksi kappaletta Musiclandin nauhoituksista päätyi 80-luvulla julkaistulle *Munich & Elsewhere*-kokoelmalle. Lopulta 2010-luvulla Faustin levy-yhtiöksi tullut Bureau B julkaisi nauhoituksista *Punkt*-nimisen levyn vuonna 2022. Ilmeisesti nimellä tarkoitetaan, että nyt Faustin "kadonnut levy"-myytille on laitettu piste.

### 1980-luku: Munich & Elsewhere ja the Last LP

Musiclandin katastrofin jälkeen yhtye hajosi 15 vuodeksi tiettävästi esiintyen väliajalla vain kolme kertaa. Noista esityksistä löytyy nauhoitettuja pätkiä vuonna 2002 julkaistulta Patchwork-kokoelmalta. Irmler perusti vuonna 1996 oman Klangbad-nimisen levy-yhtiön. Yhtiö on julkaissut Faustin live-esityksistä 24 kasettia, joissa on myös keikat Hampurista vuosilta 1982 ja 1984.  Bändin kotisivun mukaan yhtyeen jäsenet viettivät väliajalla normaalia elämää työskennellen ja kasvattaen lapsia. Recommended Records julkaisi 70-luvun lopulla yhtyeen kaksi ensimmäistä levyä uusiksi. Vuonna 1986 samalta yhtiöltä tuli ennenjulkaisemattomista nauhoista koottu *Munic & Elsewhere-*kokoelma ja vielä samalla konseptilla vuonna 1988 julkaistu vinyyli nimeltään *The Last LP*.

### 1990-luku: Rien, You Know Faust, Faust Wakes Nosferatu ja Ravvivando

Vuonna 1990 ja 1992 Irmler, Diermaier ja Péron palasivat yhteen soittamaan yhdet konsertit. Keikoista julkaistiin levyt *The Faust Concerts 1* ja *2*. Vuonna 1994 Faust teki ilman Irmleriä kiertueen Yhdysvalloissa, jolloin heillä oli kolmantena soittajana yhdysvaltalainen muusikko Steven Wray Lobdell. Kiertueella lämmitteli Sonic Youthin jäsenistä kasattu yhtye. Irmler liittyi mukaan nauhoittamaan Faustin paluulevyä. Tämän *Rien*-nimisen levyn julkaisi yhdysvaltalainen Table Of the Elements-merkki. Kaikki levymerkin julkaisut oli merkitty jaksollisessa järjestelmässä olevian alkuaineiden kirjainten ja numeroiden mukaisesti. Faustin levy on Cr24. Levyn tuotti Jim O´Rourke ja sillä soittavat Faustin jäsenten lisäksi yhdysvaltalaiset Lobdell, Erling Wold, Ferrara Brain Pan sekä japanilainen Keiji Haino ja Uusi-Seelantilainen Michael Morley.

Vuonna 1996 alkuperäisjäsen Sosna liittyi yhtyeeseen muutaman keikan ajaksi, kunnes kuoli alkoholismiin samana vuonna. Yhtye julkaisi Irmlerin Klangbad-merkillä kaksi levyä: *Untitled* ja *You Know Faust*. Samana vuonna Diermaier ja Péron muodostivat ranskalaisessa Ulan Batorissa soittaneiden Olivier Manchionin ja Amaury Cambuzatin kanssa yhtyeen nimeltään Collectif Met(z). Myöhemmin nämä kaksi miestä liittyivät Faustiin. Recommended Records julkaisi vuonna 1996 Faustin vuoden 1973 BBC-sessioista *London 1-3*-vinyylilevyn. Tämä 300 kappaleen painos oli pakattu valkoisiin kansiin ja joihinkin niistä Péron maalasi esityksen aikana ja ilmeisesti ne myytiin keikan jälkeen.

Pian You Know Faustin ilmestymisen jälkeen Péron riitaantui Irmlerin ja Diermairin kanssa ja jäi pois. Lobdell oli edelleen mukana kokoonpanossa, uusina jäseninä mukaan tulivat Thomas E Martin ja Lars Paukstat. Seuraavaksi Faust päätti improvisoida yleisön edessä samalla kuin taustalla näytettiin Murnaun klassikofilmi Nosferatua. Näistä esityksistä julkaistiin kaksi erillistä levyä nimellä *Faust Wakes Nosferatu*: vuonna 1997 CD, vuotta myöhemmin lähes eri sisältöinen vinyyli. Vuonna 1998 julkaistiin myös boxi, joka sisälsi molemmat tallenteet ja sen lisäksi 6 värikuvaa esityksestä. Vuonna 1997 Klangbad julkaisi myös Edinburghin festivaaleilta nauhoitetun livelevyn, joka sisälsi myöskin pelkästään uutta, ennenkuulematonta musiikkia. 

Vielä vuonna 1999 Faust julkaisi uuden, *Ravvivando*-nimisen studiolevyn. Siinä yhtye muutti suuntaansa kohti elektronisempaa ilmaisua. Kokoonpano on jälleen vaihtunut: Martin ei ole enää mukana, mutta on suunnitellut levyn kannen. Uusia jäseniä ovat Michael Stoll ja Ulrike Helmholtz.

### 2000-luku: Derbe Respect, Alder, Disconnected ja C´est Com...Com....Compliqué

Circle-yhtyeen Jussi Lehtisalo innostui Ravvivando-levystä niin paljon, että halusi Faustin Suomeen keikalle oman yhtyeensä kanssa. Tämä keikka toteutui Helsingin Tavastialla 20.4.2000. Faustin osuudesta tehtiin tallenne, jonka Lehtisalon Ektro-levymerkki julkaisi *The Land Of Ukko&Rauni*-nimisenä CD:nä vielä samana vuonna. Bändin keikalla soittama materiaali pohjautuu ainakin osittain Ravvivando-levyyn. Ektro julkaisi vielä vuonna 2008 *Kleine Welt*-nimisen live-CD:n, joka sisälsi materiaalia Faustin Keski-Euroopan kiertueelta vuodelta 2006. Kesällä 2001 Circle-yhtye lähti Saksaan levyntekoon tuottajanaan Irmler. Tämä *Alotus*-niminen levy ilmestyi Klangbadin kautta vuonna 2003.

Vuosina 2001-2003 Faust ei julkaissut uutta studio eikä livealbumia, mutta sen sijaan julkaistiin useita kokoelmia: kaksi ensimmäistä levyä sisältävä *Faust/Faust So Far* (2000), *The Wümme Years* 1970-1973 (2000), *Patchwork 1971-2002* (2002), *Abzu* (2003) sekä Ravvivandon remixejä sisältävä *Freispiel* (2002). Vuonna 2003 Faust lyöttäytyi yhteen kokeellisen Dälek-nimisen hip hop -trion kanssa ja seuraavana vuonna julkaistiin yhteistyölevy *Derbe Respect, Alder*. 

Vuonna 2004 Diermaier lähti Irmlerin luotsaamasta Faustista ja perusti toisen Faustin yhdessä Péronin kanssa, nyt mukaan tulivat Collectif Met(z)-yhtyeestä tutut Manchion ja Cambuzat. Joitakin vuosia olemassa oli siis 2 Faustia samaan aikaan. Irmlerin Faust kuitenkin julkaisi 2008 tulleen livelevyn lisäksi vain yhden studiolevyn nimeltään *Faust Is Last* vuonna 2010, sen jälkeen mies on keskittynyt soolouraansa. Diermaierin ja Péronin Faust aloitti heti aktiivisen keikkailun, joka jatkui lävitse 2010-luvun. Keikoilla on nähty niin metallia hakkaavia miehiä kuin neulovia naisia! Näiden neljän miehen jo 90-luvulla alkanutta yhteistyötä julkaistiin *Collectif Met(z) 1996-2005* -kokoelmalla vuonna 2005. Vuonna 2007 julkaistiin *...In Autumn* 3CD, jossa on myös vuoden 2005 livetaltiointeja. Vuonna 2006 Diermaierista, Péronista ja Cambuzatista koostuva Faust lyöttäytyi yhteen Nurse With Wound-nimeä käyttävän Steven Stapletonin kanssa ja tuloksena vuonna 2007 julkaistiin yhteistyölevy *Disconnected*. Samana vuonna julkaistiin vuoden 2006 keikka Krakowasta nimellä *Od Serca Do Duszy*.

Vuonna 2009 BBC haastatteli tekemäänsä dokumenttiin Krautrock-scenestä Diermaieria ja Péronia. Yhtyeen studiolevyjä alkoi julkaista Bureau B. Ensimmäiseksi ilmestyi *C´est Com...Com....Compliqué*-levy, joka sisälsi Disconnectin-sessioissa nauhoitettua materiaalia. Vuonna 2009 julkaistiin myös live-levyt *Schiphorst 2008*, *Live In Oslo Apr.09* ja *Rehearsals Cloudhill Studios*. Vielä vuonna 2010 ilmestyi live-levy *Faust Live At WFMU Fest In Brooklyn 10/1/09*.

### 2010-luku: Something Dirty, j US t ja Fresh Air

Vuonna 2011 Cambuzat ei ollut enää matkassa, joten Péron ja Diermaier lyöttäytyivät yhteen brittiläisten Geraldine Swaynen ja James Johnsonin kanssa ja äänittivät uuden *Something Dirty*-albumin. Seuraavana vuonna yhtye jälleen julkaisi itse *Radical Mix*-nimisen CDr:n, jossa ei ole mitään muuta tietoa kuin että Diermaier on remiksannut siihen jotakin noin tunnin.

Varsin villiksi meno äityi vuonna 2012 Clouds Hillin ravintolassa Hampurissa yhdessä Mars Volta-yhtyeestä tunnetun Omar Rodriguez-Lopezin kanssa. Kun Péron sytyttelee peltitynnyrissä paperia tuleen ja sahailee sitä moottorisahalla, Rodriguez-Lopez tekee samaan aikaan kitaralla kummallisia ääniä istuen rauhallisesti paikoillaan! Tästä erikoisesta konsertista julkaistiin 10"-e.p nimeltään *Live at Clouds Hill*.

Vuonna 2014 Péron ja Diermaier päättivät tehdä levyn kaksistaan, mistä syntyi hyvin akustiselta kuulostava *j US t*. Levyllä kuullaan mm. rautakangen ääntä ja sahaamista. Vuonna 2016 Faust lähti Yhdysvaltojen kiertueelle ja painatti sitä varten 48 kpl *Utrecht 2015*-CDr:ää, joka oli nauhoitettu Le Guess Whosta Tivoli Vredenburgista. Kiertueen aikana Faust esiintyi myös WFMU-radioasemalla. Lisäksi se teki nauhoja Al Nico studiossa ja CalArts taidekoulussa. Näistä nauhoista kasattiin vuonna 2017 *Fresh Air*-levy. Vuonna 2016 ja 2017 Faust esiintyi 70-luvun yhteistyöbändinsä Slapp Happyn kanssa Kölnissä ja Lontoossa.  

### 2020-luku: This Is the Right Path ja Daumenbruch

Levytysrintamalla on Fresh Airin jälkeen ollut hiljaista. Vasta vuonna 2022 julkaistiin Keiji Hainon kanssa tehty yhteistyölevy *This Is the Right Path*, joka on nauhoitettu Kiinassa Tomorrow Festivaalilla vuonna 2016. Yllättäen samana vuonna Diermaier pisti uuden Faustin pystyyn ilman Péronia. Tähän Faustin versioon liittyi 49-vuoden poissaolon jälkeen alkuperäisjäsen Gunther Wustoff. Muut jäsenet koostuvat entisistä Einsturzende Neubautenin ja Monobeat Originalin jäsenistä. Tämä Faust julkaisi samana vuonna levyn nimeltään *Daumenbruch*.

Vaan ei Péronkaan ole jäänyt lepäämään. Hän kasasi vuonna 2021 oman Faust-kokoonpanon, johon kuuluivat vanha tuttu Amaury Cambuzat, Péronin tytär Jeanne-Marie Varain, Yumi Hara ja Pierre Chevalier ja päätti esittää uuden sovituksen Faust IV-klassikosta Le Guess Who?-musiikkifestivaalilla. Esitystä täydensivät jousineen Antonia Mallach, Raphaël Meulemans, Clément Meulemans ja rumpalina toiminut Audrey Dechevre. Vieraina nähtiin niin entisiä Faustilaisia kuin Henry Cow ja Slapp Happy -yhtyeiden jäseniä. Péronin Faust saapui myös Suomeen Kuusamoon Epäjohdonmukaisten Tanssiaisiin 2.8.2023. Mukana olivat ainakin Péronin yhtyeen keulakuvaksi nostama Varain, Cambuzat ja rumpalina entinen Henry Cow-mies Chris Cutler.

Kun levyrintamalla ei paljoa ole tapahtunut, päätti Bureau B vuonna 2021 pakata neljä Faustin 70-luvun levyä samoihin kansiin ja julkaista kylkiäisinä kolme levyllistä pääosin ennenkuulematonta tavaraa samalta vuosikymmeneltä. Nämä kolme levyä julkaistiin myös erillisinä, *Punkt* (2022), *Momentaufnahme I* (2023) ja *Momentaufnahme II* (2023) -nimisinä. Vuonna 2024 sama levy-yhtiö julkaisi *Momentaufnahme III* ja *Momentaufnahme IV* -nimiset kokoelmat, jotka sisälsivät pääosin toisilla kokoelmilla julkaistua materiaalia. Levyjen kappaleita oli julkaistu aiemmin Munich and Elsewhere, the Last LP, 71 Minutes ja BBC-Sessions+ -levyillä.

Jäsenet
-------

* Jean-Hervé PéronJean-Hervé Péron
* Werner "Zappi" DiermaierWerner "Zappi" Diermaier
* Amaury CambuzatAmaury Cambuzat

Diskografia
-----------

|  |  |
| --- | --- |
| Studioalbumit
* *Faust* (1971)
* *Faust So Far* (1972)
* *The Faust Tapes* (1973)
* *Faust IV* (1973)
* *Rien* (1995)
* *You Know FaUSt* (1996)
* *Faust Wakes Nosferatu* (1998)
* *Ravvivando* (1999)
* *C'est Com...Com...Complique* (2009)
* *Faust is Last* (2010)
* *Something Dirty* (2011)
* *J US t* (2014)
* *Fresh Air* (2017)

Yhteistyöalbumit
* *Outside the Dream Syndicate* (1973) – yhteistyössä: Tony Conrad
* *Derbe Respect, Alder* (2004) – yhteistyössä: Dälek
* *Outside the Dream Syndicate Alive* (2005) – 1995 yhteistyössä: Tony Conrad
* *Disconnected* (2007) – yhteistyössä: Nurse with Wound
* *Poison Is (Not) the Word* (2012) – yhteistyössä: Jean-Herve Peron & THEME and Zsolt Sores
* *...Live at Clouds Hill (Vinylbox #3)* (2013) – yhteistyössä: Omar Rodríguez-López

Singlet
* "So Far" (1972)
* "Chemical Imbalance" (1990)
* "Überschall 1996" (1996) – split single - yhteistyössä: Stereolab & Foetus
* "Trafics" (1997) – split single - yhteistyössä: La Kuizine
* "Wir Brauchen Dich" (2001)

 | Kokoelmat
* *Munich and Elsewhere* (1986)
* *The Last LP: Faust Party No. 3, 1971–1972* (1988)
* *71 Minutes of Faust* (1988)
* *Faust/Faust So Far* (2000)
* *The Wumme Years: 1970–1973* (2000)
* *BBC Sessions +* (2001)
* *Patchwork 1971–2002* (2002)
* *Silver Monk Time* (2006) – tribuuttialbumi
* *Momentaufnahme I* (2023)
* *Momentaufnahme II* (2023)
* *Momentaufnahme III* (2024)
* *Momentaufnahme IV* (2024)

Livealbumit ja muut julkaisut
* *Faust 5* (1975) – (julkaisematon)
* *Faust Concerts, Volume 1: Live in Hamburg, 1990* (1994)
* *Faust Concerts, Volume 2: Live in London, 1992* (1994)
* *BBC Sessions/Kisses for Pythagoras* LP Lmt. Ed. (1996)
* *Untitled* (1996) – kokoelma: live ja studio materiaalia
* *Edinburgh 1997* (live) (1997)
* *Land of Ukko & Rauni* (live) (2000)
* *Freispiel* (2002) – remix; *Ravviviando*
* *Patchwork* (2002) – ennenjulkaisematonta materiaalia
* *Collectif Met(z)* (2005) – 3 CD box + video CD
* *Impressions* (2006) – DVD
* *Nobody Knows if it Ever Happened* (2007) – DVD
* *... In Autumn* (2007) – 3 CD box + 1 DVD
* *Trial and Error* (2007) – DVD
* *Od Serca Do Duszy* (2007) – 2xCD
* *Hamburg Studio Sessions 2009* (2009) – CDR
* *Live in Oslo* (2009) – CDR

 |

Filmit
------

* *Faust: Nobody Knows If It Ever Happened* (2007) – DVD on Ankst (live at The Garage, London, 1996)
* *Klangbad: Avant-garde in the Meadows* (2010) – DVD on Play Loud! Productions
* *Faust: Live at Klangbad Festival* (2010) – DVD on Play Loud! Productions

Aiheesta muualla
----------------

* Kuvia tai muita tiedostoja aiheesta **Faust (yhtye)** Wikimedia Commonsissa

* Faust Discogsissa.  (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.

Lähteet
-------

1. 1 2
2. ↑
3. ↑
4. ↑
5. ↑
6. ↑
7. ↑
8. ↑
9. ↑
10. ↑
11. ↑
12. ↑
13. ↑
14. ↑
15. ↑
16. ↑
17. ↑
18. ↑
19. ↑
20. 1 2 3 4 5 6
21. ↑
22. ↑
23. ↑
24. ↑
25. ↑
26. ↑
27. ↑
28. ↑
29. ↑
30. ↑
31. ↑
32. ↑
33. ↑
34. ↑
35. ↑
36. ↑
37. ↑
38. ↑
39. ↑
40. ↑
41. ↑
42. ↑
43. ↑
44. ↑
45. ↑
46. ↑
47. ↑
48. ↑
49. ↑
50. ↑
51. ↑
52. ↑